Γκάρμπα Λαουάλ

Ο Γκάρμπα Λαουάλ (αγγλικά: Garba Lawal) είναι Νιγηριανός πρώην διεθνής ποδοσφαιριστής και χρυσός ολυμπιονίκης. Αγωνιζόταν στον χώρο της μεσαίας γραμμής, ως πλάγιος και αμυντικός μέσος και κατά τη διάρκεια της καριέρας του έπαιξε σε διάφορα πρωταθλήματα της Αφρικής, της Ευρώπης και της Ασίας. Υπήρξε επί σειρά ετών διεθνής με την Εθνική Νιγηρίας με την οποία συμμετείχε σε δύο διοργανώσεις Παγκοσμίου Κυπέλλου και σε τέσσερις τελικές φάσεις του Κυπέλλου Εθνών Αφρικής, κερδίζοντας στον συγκεκριμένο θεσμό ένα ασημένιο και τρία χάλκινα μετάλλια. Ακόμη κατέκτησε το χρυσό μετάλλιο στη Ολυμπιακούς Αγώνες της Ατλάντα, ως μέλος της νιγηριανής ομάδας ποδοσφαίρου.

 Ο Λαουάλ γεννήθηκε στην Καντούνα της Νιγηρίας στις 22 Μαΐου του 1974 και ξεκίνησε το ποδόσφαιρο παίζοντας σε τμήματα υποδομής των τοπικών Shooting Stars of Ade, UNTL FC και KKD. Το 1992 μεταγράφηκε στην Τζούλιους Μπέργκερ ΦΚ, όπου παρέμεινε μέχρι το 1995, έτος κατά το οποίο ξεκίνησε την εκτός συνόρων καριέρα του μέσω της τυνησιακής Εσπεράνς Σπορτίβ ντε Τυνίς. Κατόπιν αγωνίστηκε επί σειρά ετών στο ολλανδικό πρωτάθλημα με τη φανέλα της Ρόντα, καταγράφοντας 155 συμμετοχές και 21 τέρματα για την Έρεντιβιζι από το 1996 μέχρι και το 2002. Με τη φανέλα της Ρόντα πανηγύρισε την κατάκτηση δύο Κυπέλλων Ολλανδίας το 1997 και το 2000, αγωνιζόμενος στους νικηφόρους τελικούς κόντρα στις Χέρενφεν και Ναϊμέγκεν αντίστοιχα. Ήταν βασικό στέλεχος στις πορείες της ομάδας μέχρι την προημιτελική φάση του Κυπέλλου Κυπελλούχων της περιόδου 1997/98 (πετυχαίνοντας τρία γκολ σε 6 συμμετοχές) και τη φάση των «16» του Κυπέλλου ΟΥΕΦΑ της σεζόν 2001/02. Τον Ιούλιο του 2002 μεταπήδησε μαζί με τον συμπατριώτη του, Τζάστις Κρίστοφερ στη Λέφσκι Σόφιας, με την οποία υπέγραψε διετές συμβόλαιο συνεργασίας. Στον βουλγαρικό σύλλογο παρέμεινε εν τέλει για μια σεζόν, μετρώντας 15 συμμετοχές και τρία τέρματα για το πρωτάθλημα. Παράλληλα, αγωνίστηκε στις αναμετρήσεις που έδωσε η ομάδα του για τις ευρωπαϊκές διοργανώσεις σε Τσάμπιονς Λιγκ και Κύπελλο ΟΥΕΦΑ και πανηγύρισε την κατάκτηση του εγχώριου κυπέλλου. Την επόμενη διετία αγωνίστηκε πρώτα στη σουηδική Έλφσμποργκ και κατόπιν στη Β’ κατηγορία της Πορτογαλίας με τη φανέλα της Σάντα Κλάρα. Τον Ιούνιο του 2005 ο Λαουάλ υπέγραψε στον Ηρακλή. Κατά τη σεζόν 2005/06 είχε 21 συμμετοχές, τις οποίες συνόδευσε με ένα τέρμα που πέτυχε σε νικηφόρα αναμέτρηση κόντρα στον Ατρόμητο. Την επόμενη σεζόν έμεινε στην ομάδα μέχρι τον Δεκέμβριο, προλαβαίνοντας να αγωνιστεί σε 12 αγώνες πρωταθλήματος αλλά και στις αναμετρήσεις του Ηρακλή για το Κύπελλο ΟΥΕΦΑ με αντίπαλο τη Βίσλα Κρακοβίας. Μετά την αποδέσμευσή του από τον ελληνικό σύλλογο είχε ένα σύντομο πέρασμα από την κινεζική Changsha Ginde. Στη συνέχεια επαναπατρίστηκε για λογαριασμό της Τζούλιους Μπέργκερ και ολοκλήρωσε την καριέρα του το 2010 στη Λόμπι Σταρς. Ο Λαουάλ ήταν μέλος της ολυμπιακής ομάδας που κατέκτησε το χρυσό μετάλλιο στους Ολυμπιακούς Αγώνες του 1996. Επιπλέον συμμετείχε και στην αντίστοιχη διοργάνωση του Σίδνεϋ τέσσερα χρόνια αργότερα. Σε επίπεδο Εθνικής Ανδρών, πραγματοποίησε το ντεμπούτο του τον Ιανουάριο του 1997, σε αναμέτρηση με την Κένυα για τα προκριματικά του Μουντιάλ του 1998. Ως μέλος της Εθνικής Νιγηρίας έλαβε μέρος στα Παγκόσμια Κύπελλα του 1998 και του 2002, Ακόμη συμμετείχε σε τέσσερα συνεχόμενα Κύπελλα Εθνών Αφρικής από το 2000 μέχρι το 2006, με τη Νιγηρία να κατατάσσεται πρώτα δεύτερη (στη διοργάνωση του 2000) και κατόπιν τρίτη (τα έτη 2002, 2004 και 2006). Ο Λαουάλ κατέγραψε συνολικά 55 συμμετοχές με το εθνόσημο, τις οποίες πλαισίωσε με 6 τέρματα. Το παρθενικό του γκολ, το πέτυχε στη νικηφόρα αναμέτρηση με 3-2 κόντρα στην Ισπανία για το Μουντιάλ του 1998, ενώ το τελευταίο του ήταν το μοναδικό που σημειώθηκε στη νίκη επί της Σενεγάλης, στο πλαίσιο του μικρού τελικού για το Κύπελλο Εθνών Αφρικής του 2006, όπου κατέγραψε και την τελευταία του συμμετοχή με τη Νιγηρία. Nigerian PlayersΣυνέντευξη στο Completesportsnigeria.com